5.3

Ühenduse meetmed peaksid põhinema võrgustike loomisel (policy networking), mis võiks toimuda järgmistes vormides. — JASPERi, JEREMIE ja JESSICA kõrvale loodaks ühenduse JASMINE'i algatus, mille raames töötataks välja tehnilise abi meetmed, mis on suunatud mitte ainult riiklikele, piirkondlikele ja kohalikele ametiasutustele, vaid ka asjaomastele osapooltele. See aitaks muuta lõpuks ühenduse, üleeuroopaliste ja riiklike meetmete kooskõlastamise tõeliselt tõhusaks ning vastaks vajadusele eri liiki meetmete paralleelse kavandamise (simultaneous engineering) järele. — Võetaks meetmed, et aidata eri osapooltel tegutseda teavitatumalt ja kooskõlastatumalt ning suurendada nende vastastikust sõltuvust teabe, juhtimissuutlikkuse, pädevuste ja finantsressursside osas. See võimaldaks üheaegselt mitmetasandilise juhtimisega käivitada algatusi ühtse ja sidusa piirkondliku planeerimise raames nii avaliku ja erasektori partnerlusega meetmete kui ka riiklike, ühenduse ja piiriüleste meetmete puhul. — Loodaks vertikaalne võrgustik, mis hõlmab juhtimisasutusi eri tasanditel — rahvusvahelisel, ühenduse, riiklikul ja piirkondlikul tasandil ning toimib hästi määratletud ja struktureeritud koostöö süsteemides. — Loodaks horisontaalne võrgustik, mis hõlmab piirkondlikke avaliku ja erasektori üksusi, nagu kohalikud omavalitsused, ettevõtted, pangad, valitsusvälised organisatsioonid, huvirühmad ja sotsiaaldialoogi asutused (25). — Loodaks JASMINE'i teabekeskus, mis toimiks ühenduse teavitamis- ja kooskõlastamisüksusena eri tasandite ja eri liiki meetmete vahel, seejuures kohaldataks eri eeskirju ja parimate tulemuste saavutamiseks oleksid nii komisjoni talitustel kui ka väljaspool komisjoni erinev juhtimisvastutus. Teabekeskusel võiks olla oma kodulehekülg, aga vältida tuleb ülemäärast tsentraliseeritust (26). — Loodaks ühendust hõlmav JASMINE'i teabekeskuste võrgustik piirkondades, kes seda soovivad, et tagada kõigi allprojektideks jaotatud projektide ühtsus ning sidemed allprojektide piirkondlike ja piirkondadeüleste aspektide vahel, leida multiprojektide ettepanekutele riiklikke ja piiriüleseid partnereid ning tagada, et projektide käivitamine, nende rahastamine ja rakendamine toimuks samal ajal ning et nad üksteisega ei kattuks. — Piirkonnad võivad vabatahtlikult luua piirkondlikke JASMINE'i haldusfonde, mida komisjon akrediteeriks kulutõhususe, tulemuslikkuse, erapooletuse, võrdse kohtlemise ja menetluste läbipaistvuse alusel ning millele tuleks anda komisjoni poolt eelnevalt määratletud juhised. — Käivitataks ühenduse prognoosimismeede „Konkurentsivõimelised Euroopa piirkonnad”, mis põhineks teadusuuringute peadirektoraadi kogemustel ning hõlmaks komisjoni kõigi asjaomaste talituste vanemametnikke, piirkondade poliitilisi esindajaid, Euroopa Parlamenti, Regioonide Komiteed ning Euroopa Majandus- ja Sotsiaalkomiteed. — Kasutusele võetaks spetsiifilised võrdlusuuringute meetmed, mille „kordamineku tagavad juhtimismeetodid, mis põhinevad läbipaistvusel, menetluste lihtsustamisel ja tõelisel partnerlusel kohalike ja piirkondlike sotsiaalmajanduslike osapooltega” (27). — Kohalikele ametnikele ning majanduslikele ja sotsiaalsetele osalejatele pakutaks suutlikkuse suurendamise meetmeid, toetataks projektipartnerluste eesmärgil loodavate piiriüleste võrgustike arendamist, jälgitaks projektide koostoimet ja paralleelsust ning toetataks läbipaistvat ja interaktiivset teabe- ja teabevahetusstrateegiat.